**Liturgijsko-pastoralni listić**

**župe Gospe Brze Pomoći – Sl. Brod 1**

 **rujan i listopad 2025.**

++++++++++++++++++++++++++++++++++++++++++++++++

**Slika 1**

„Kao djeca Božja mi smo kršćani pozvani prepoznati se kao braća i sestre koja se ljube, koja slave Boga zajedno, koja se raduju i tu radost donose ovome svijetu. Tako razgonimo tamu, razgonimo zlo. To je Gospina škola – ući u tu logiku radosti, ljubavi, poniznosti, Božje proslave i onda sva tama bježi i donosimo svjetlo. Jedna je svijeća dovoljna da razgoni mrak, jedna osoba, uistinu Duhu Božjem otvorena, donosi Kristovo svjetlo. Gospa je to na poseban način činila donijevši nam Svjetlo-Isusa. Molimo i mi na tu nakanu, da se više otvorimo Bogu, da ga dublje upoznamo, da upoznamo svoj pravi identitet kao djeteta Božjega, da to prepoznamo jedni u drugima te iz te perspektive djelujemo u ovome svijetu. Na tom nam je putu potrebna pomoć. Neka nam Gospa Brze Pomoći pomogne. Molimo njezin zagovor da budemo strpljivi, jer Bog zna pravi trenutak i što je dobro za nas…“

(iz homilije p. Ivana Dominika Iličića, 8. ožujka 2025.)

**UPIS NA ŽUPNU KATEHEZU**

**1.– 5. rujna** u vremenu **9-18 sati u župnom uredu**, a **6. rujna 9-12 sati**. **OBAVEZAN ZA SVE UČENIKE od 1. razreda osnovne škole do 2. razreda srednje škole**

**PRVOPRIČESNICI** dolaze na upis u pratnji roditelja 2. i 3. rujna od 16 do 18 sati u pastoralni centar

**3. rujna, srijeda –** susret je vjeroučitelja u 19,30 sati u župnoj kući

**TRODNEVNICA USUSRET BLAGDANU ROĐENJA BLAŽENE DJEVICE MARIJE – MALA GOSPA**

**5. rujna, petak -** uz večernju sv. misu u 18,30 sati, prije sv. mise krunica i prigodna pobožnost Srcu Isusovu, ispovijed i euharistijsko klanjanje (prvi petak)

 **6. rujna, subota -** uz jutarnju sv. misu u 8,30 sati, prije sv. mise krunica i pobožnost GBP i ispovijed, molitva za zvanja (prva subota). Nakon sv. mise izlaganje o Majci Klaudiji Boellein - č.s. Klaudija Đuran

**7. rujna, nedjelja** – uz večernju sv. misu u 19 sati, prije sv. mise krunica i prigodna pobožnost GBP

**8. rujna, ponedjeljak - HODOČASNIČKI DAN GOSPI BRZE POMOĆI – PROSLAVA ROĐENJA BDM – MALA GOSPA**

7:00 – vlč. Josip Vuksanović, domaći župni vikar

9:00 – vlč. Anđelko Cindori, domaći župnik

11:00 – prof.dr.sc. Željko Tanjić, rektor Hrvatskog katoličkog sveučilišta

\*pod misom blagoslov majki i trudnica, te onih žena koje mole za dar majčinstva

17:00 - vlč. Antun Nikolić, svećenik na poslijediplomskom studiju u Rimu

19:00 – vlč. Filip Sertić, župni vikar župe sv. Petra i Pavla, Osijek 1, i nadbiskupijski povjerenik za pastoral mladih Đakovačko–osječke nadbiskupije

**TEČAJ PRIPRAVE ZA BRAK**

**3. turnus tečaja priprave za brak u ovoj godini održat će se 11., 12., 18., 19., 25. i 26. rujna (**četvrtak i petak**) s početkom u 19,30 sati u katehetskom centru GBP.** Zaručnici su obavezni biti na svih šest (6) susreta kako bi dobili valjanu potvrdu o pohađanju tečaja. Ranije prijave nisu potrebne.

**13. rujna, subota – ISPOVIJED** za svu školsku djecu na početku nove školske godine uoči Katehetske nedjelje – Zaziva Duha Svetoga održat će se prijepodne 9,30 - 12 sati i poslijepodne 15 - 18 sati.

**14. rujna, nedjelja** – ***ZAZIV DUHA SVETOGA – KATEHETSKA NEDJELJA-*** na početku školske, pedagoške i katehetske godine uz blagoslov prvašića i njihovih torbi. Isti dan se slavi Uzvišenje sv. Križa. Ovo je blagdan koji posebno slave milosrdne sestre sv. Križa, koje žive na području naše župe. Djeca dolaze na sv. misu u 11:00 sati!

**15. – 20. rujna - Hodočašće u Poljsku -** polazak u 20 sati ispred župne crkve. Susret hodočasnika će biti naknadno najavljen kada dobijemo informacije od agencije.

**22. rujna, ponedjeljak –** početak župne kateheze za sve skupine prema rasporedu koji će naknadno biti izvješen na oglasnim pločama, web stranici župe, te Facebook i Instagram profilima župe

**24. rujna, srijeda –** susret roditelja prvopričesnika i krizmenika. Susret započinje krunicom, nastavlja se sv. misom i susretom sa župnikom i vjeroučiteljima

**27. rujna, subota –** početak probi dječjeg zbora. Proba će bit u 16 sati u katehetskom centru. Voditeljica s. Margareta Mraović, OSU.

**1. listopada srijeda** – početak listopadskih pobožnosti. Svaki dan prije sv. misa pobožnost je krunice s litanijama i prigodnim molitvama na čast BDM.

**1. listopada, srijeda** - Susret roditelja sve djece koja pohađaju župnu katehezu od 1. razreda osnovne škole do 1. razreda srednje škole (izuzev prvopričesnika i krizmenika)

**4. listopada, subota** – sv. Franjo Asiški. Pridružujemo se ocima franjevcima u „velikoj crkvi“. Svečana misa s obredom preminuća sv. Franje bit će u u večernjem terminu. Pridružimo se koji možemo na proslavi, a u našoj župi redovito slavimo jutarnju sv. misu s posebnom molitvom za nova duhovna zvanja budući je prva subota.

**5. - 11. listopada** – **nacionalno hodočašće u Rim**. Na nadbiskupijskim stranicama možete preuzeti okvirni plan puta, kao i upute za samo hodočašće.

**8. listopada, srijeda - HODOČASNIČKI DAN GOSPI BRZE POMOĆI**

7:00 – vlč. Josip Vuksanović, domaći župni vikar

9:00 – vlč. Anđelko Cindori, domaći župnik

11:00 – preč. Ivica Žuljević, župnik župe sv. Petra i Pavla u Kaptolu

17:00 - p. Zvonimir Marinović, DI, voditelj knjižnice na Fakultetu filozofije i religijskih znanosti

19:00 – vlč. Roko Ivanović, upravitelj župe sv. Franje Asiškog u Lipiku, sa župljanima

**19. listopada, nedjelja - Misijska nedjelja**. Svi vaši darovi u milostinji ići će za potrebe Misija.

**21. listopada, utorak** – **sv. Uršula, djevica i mučenica**, zaštitnica naših sestara Uršulinki. Svečana sveta misa bit će u Grabarju u 11:00 sati. Svi koji žele poći, mogu u vlastitom aranžmanu.

**22. listopada, srijeda - Sv. Ivan Pavao II., papa** – zaštitnik kapele u Domu za starije i nemoćne u naselju Kraljice Jelene. Sveta misa u domu će biti u 10 sati.

**26. listopada, nedjelja - Misa zahvalnica** za plodove zemlje**.** Svečano ćemo proslaviti na sv. misi u 9:00 sati uz narodne nošnje i prinos darova. Svi koji možemo obucimo se toga dana u narodne nošnje i zahvalimo Bogu na svim plodovima zemlje koje smo od Njega primili.

**NOVO RADNO VRIJEME UREDA**

Od 1. rujna 2025. župni ured će raditi sa strankama prema novom radnom vremenu.

Ponedjeljak, srijeda i petak 9 - 13 sati

utorak i četvrtak 15 – 18 sati

subota 9 - 12 sati.

**NOVI SURADNICI U NAŠOJ ŽUPI**

**Slika 2**

**s. Nikolina Klarić**

Rođena je 4.10.1987. u Varaždinu od oca Vjekoslava i majke Ljerke, u obitelji s petero djece. U Varaždinu je pohađala osnovnu i srednju Medicinsku školu. Nakon srednje škole upisala je Prehrambeno-biotehnološki fakultet te je nakon završetka studija u studenom 2011. stupila u kandidaturu kod sestara uršulinki u Zagrebu. Prve zavjete položila je 2015. godine u Uršulinskom samostanu u Varaždinu. Nakon završetka studija za Rani i predškolski odgoj i obrazovanje u Čakovcu polaže svečane doživotne zavjete 12. prosinca 2020. u katedrali Uznesenja blažene Djevice Marije u Varaždinu koju je predslavio varaždinski biskup Bože Radoš.